别何肅之
作者：李彭
朝代：宋

paragraphs: 吾黨何水曹，明窗飽書傳。
筆頭夢緗桃，秀句出黄絹。
胸中萬壑冰，璧月共凝遠。
未受沈范知，苦乏崔魏見。
效官三徑資，立節九秋幹。
隨牒修水濆，未減潘懷縣。
誰知舞文吏，抱牘進鳬鴈。
煩苛困疲民，欲作摶沙散。
談笑罷追胥，老稚無遺患。
春風吹城隅，花柳俱紛衍。
胡爲動歸艎，徑去不受挽。
病夫卧幽園，念離情莫遣。
營詩持送君，愁雲横絕巘。